Diari Oficial de la Generalitat Valenciana


Sumari del DOGV 9946, del 27-09-2024 (2024/9508)

RESOLUCIÓ d’11 de juny de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captació d’aigües subterrànies, parcel·la 15 del polígon 1 del terme municipal de Buñol. Expedient: (3330390) 192/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9946

Data del DOGV
:   27-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9508

CVE
:   DCJD-O-4419-9879

Data del document
:   11-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Buñol
    * impacte ambiental
    * impacte ambiental

«Informe d’impacte ambiental

Expedient: (3330390) 192/2023/AIA.

Títol: Sondeig per a captació d’aigües subterrànies.

Titular: Dativo Basco Sierra.

Òrgan substantiu: Servici Territorial d’Indústria, Energia i Mines de València.

Expedient: ASOSUB/2023/272/46.

Localització: parcel·la 15 del polígon 1 del terme municipal de Buñol (València).

Tramitació administrativa

Mitjançant un escrit firmat el 24 d’octubre de 2023 pel cap del Servici Territorial d’Indústria, Energia i Mines de València (referència expedient ASOSUB/2023/272/46), es va donar trasllat a este òrgan ambiental del document ambiental i el seu projecte corresponent, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, d’avaluació ambiental i sobre la base del Reial decret 445/2023, de 13 de juny.

Tal com establix l’article 46 de la Llei 21/2013, de 9 de desembre (d’ara en avant LEA), este òrgan ambiental va fer una consulta a les administracions públiques afectades. En concret, el 21 de desembre de 2023 es formula una consulta a l’Ajuntament de Buñol (València) perquè, d’acord amb les seues competències, informe sobre si el projecte pot causar impactes ambientals significatius. Transcorregut el termini màxim de consulta establit en l’article 46 de la LEA, no s’ha rebut contestació.

Així mateix, es consulta la Confederació Hidrogràfica del Xúquer, ja que el projecte s’ubica a una distància aproximada d’uns 30 m d’un llit fluvial denominat barranc de Monrei, i a una distància inferior a 100 m del riu de Buñol, raó per la qual l’àrea de treball es troba dins de la seua zona de policia. A més, el punt on es pretén realitzar el sondeig es troba afectat per perillositat geomorfològica.

El 22 d’abril de 2024, la Confederació Hidrogràfica del Xúquer emet un informe amb caràcter general per a totes les avaluacions d’impacte ambiental de projectes de captacions d’aigües subterrànies de menys de 7.000 m³. En l’informe esmentat es conclou que serà durant la tramitació del procediment reconegut en l’article 54.2 del text refós de la Llei d’aigües, pel qual es reconeix la disponibilitat del recurs hídric a adquirir per disposició legal amb la tramitació de la seua inscripció en el Registre d’aigües, quan l’organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s’obtinga la inscripció en el Registre d’aigües de l’organisme de conca. De la mateixa manera, l’informe establix que, en tot cas, prèviament a l’inici dels treballs en la zona de policia de llit públic s’haurà de comptar amb l’autorització de l’organisme de conca.

Vista la informació continguda en l’expedient, es considera que es disposa d’elements de juí suficients per a dur a terme l’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’apartat a de l’annex III de la llei esmentada.

Característiques del projecte

La finalitat del projecte és l’execució d’un sondeig de captació d’aigües subterrànies en la parcel·la 15, polígon 1, concretament en la partida Los Ríos del terme municipal de Buñol (València). L’objectiu és aconseguir el cabal necessari per a satisfer les necessitats de proveïment i reg, i d’esta manera poder establir un reg localitzat adequat per a tractar d’estalviar aigua. L’explotació té una superfície total de 0,4059 ha (4.059 m²). El cabal anual necessari serà inferior a 7.000 m³.

Per a l’obertura del sondeig, s’emprarà un tren de sondejos amb un sistema o mètode de perforació que és conegut pel de rotopercussió; tindrà una profunditat aproximada de 80 m i 254 mm de diàmetre de perforació. Si el sondeig resulta positiu, es procedirà a l’entubament de tota la columna del sondeig amb una canonada de PVC i 180 mm de diàmetre i 10 mm de grossària.

Els detritus, produïts per l’avanç de la perforació, seran acumulats en una bassa reduïda. A mesura que esta bassa es vaja omplint, el llot serà arreplegat per l’empresa que s’encarregue de la gestió de residus no perillosos. Esta bassa d’acumulació, situada al costat del sondeig, serà realitzada mitjançant una excavació simple sobre la coberta edàfica local, i una vegada finalitze la perforació, els sòls podran ser utilitzats per a recobrir els detritus, restaurar i anivellar finalment l’àrea.

Per a la realització correcta i el desenrotllament òptim dels treballs de perforació, entubament i neteja projectats per a este sondeig de captació d’aigües, es delimitarà l’espai o àrea a utilitzar per als treballs mitjançant la senyalització de seguretat, i una vegada s’hagen acabat les obres, el sondeig haurà de quedar segellat.

L’ocupació del sòl durant la construcció serà la que requerisquen la maquinària de perforació i la bassa d’evacuació de llots. Esta ocupació durarà aproximadament un mes.

Ubicació del projecte

La perforació objecte d’estudi està ubicada en la comarca de la Foia de Bunyol, en el terme municipal de Buñol (València). Es tracta d’una parcel·la de titularitat privada propietat del promotor. Segons la informació cadastral, esta parcel·la té una superfície de 4.328 m² (ref. 99715Y899469111414QR), que correspon a la parcel·la 15, polígon 1, i l’ús principal de la qual és agrari (rústic). Les coordenades UTM (ETRS89, fus 30) són X = 683.807, Y = 4.369.574.

Segons el Visor Cartogràfic de la Generalitat, l’emplaçament es troba en una zona classificada com a sòl no urbanitzable comú. Així mateix, l’obra se situa a menys de 25 m de terreny forestal, per la qual cosa es considera zona d’influència forestal, d’acord amb el que establix la Llei 3/1993, de 9 de desembre, forestal de la Comunitat Valenciana.

Consultat el Visor de Cartografia de la Generalitat Valenciana, s’observa que el punt de perforació es projecta en un terreny de cudols, graves i llims. L’ús del sòl correspon a terrenys principalment agrícoles, compostos per olivars i fruiters.

D’acord amb la cartografia de la base de dades, en la parcel·la s’identifica la presència de l’hàbitat d’interés comunitari (HIC) de caràcter no prioritari 5210 Matollars arborescents de *Juniperus spp.*, dins de l’HIC de caràcter prioritari 6220 Zones subestèpiques de gramínies i anuals del *Thero-Brachypodietea*. En este últim cas, es tracta de pasturatges amb una àmplia varietat de comunitats i diversitat, de cobertura variable i compostos per gramínies vivaces o anuals al costat d’altres espècies anuals. Estes comunitats estan molt repartides per tot el territori, i l’hàbitat de major distribució és la Comunitat Valenciana. Arran del tipus i la duració de l’obra, i atés que el sondeig se situa en un entorn fonamentalment agrícola, no es preveu que produïsca impactes significatius.

Segons la informació facilitada pel promotor, existix un punt d’aigua, però es troba a més de 1.200 metres a l’oest de la parcel·la.

Atenent la classificació de les unitats hidrogeològiques, la captació pertany hidrogeològicament al sistema d’explotació Xúquer, que comprén la conca pròpia del riu Xúquer i totes les demandes que s’atenen des d’ella. La superfície total inclosa en este sistema és de 22.208 km². La unitat hidrogeològica en la qual se situa l’obra subterrània projectada és la 08.18, denominada Las Serranas, i, dins d’esta, es troba en la massa d’aigua subterrània denominada Cabrillas-Malacara, a la qual correspon el codi d’identificació 080.139. Esta massa d’aigua té un bon estat quantitatiu, químic i global; el recurs disponible de la massa d’aigua subterrània és de 2,6 hm³, amb una superfície total de 286 km².

Característiques de l’impacte potencial

Els efectes contaminants de l’actuació es limiten a l’ús de maquinària (emissió de gasos de combustió, pols i sorolls), d’efecte temporal curt i baixa rellevància ambiental. No es duran a terme actuacions de proveïment de carburant o manteniment de maquinària que puguen contaminar el sòl o les aigües subterrànies. No s’utilitzaran llots, escumants ni additius durant el procés de perforació. El risc d’accidents queda regulat per les normes laborals i de seguretat minera, que són competència de l’òrgan substantiu; és poc probable que puguen arribar a tindre efectes ambientals de consideració.

Es produiran una sèrie d’impactes al component atmosfera que suposen la generació d’olors, sorolls i vibracions, així com emissions a l’atmosfera en forma de partícules.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació; a això s’afigen els materials procedents de l’excavació de la bassa de llots. La lixiviabilitat total, el contingut de contaminants que presenten i l’ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies.

L’actuació no afecta cap espai natural protegit, Xarxa Natura 2000, muntanya d’utilitat pública o via pecuària. La via pecuària més pròxima a l’emplaçament de la perforació és la canyada reial de la Manxa o de Conca, que discorre aproximadament a 50 m del punt del sondeig.

Així mateix, no es preveu un impacte rellevant sobre el sòl, el paisatge o la fauna, excepte el que es puga produir amb caràcter puntual i temporal durant l’execució dels treballs per l’ús de la maquinària.

Revisat l’àmbit de l’actuació, s’ha comprovat que el projecte es localitza a uns 100 m del jaciment denominat Arroyo Monedi, emplaçat en la parcel·la 16, polígon 1, del terme municipal de Buñol (València), en les coordenades UTM (fus 30, dàtum ETRS89) X = 683699, Y = 4369596. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

Segons el vigent Pla d’acció territorial sobre prevenció del risc d’inundació a la Comunitat Valenciana (PATRICOVA), el punt on es pretén realitzar el sondeig es troba afectat per perillositat geomorfològica.

Hi ha dos llits fluvials pròxims a la localització del projecte; un, denominat barranc de Moneri, discorre per l’oest a una distància inferior a 30 metres, i el segon, denominat riu de Buñol, discorre pel sud a una distància inferior a 100 metres, per la qual cosa l’àrea de treball es troba dins de la zona de policia. En tot cas, prèviament a l’inici dels treballs en zona de policia de llit públic, s’haurà de disposar de l’autorització de l’organisme de conca.

No s’ha plantejat l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no pot iniciar-se la construcció d’una obra hidràulica que comporte la concessió de nous usos de l’aigua sense que prèviament s’obtinga o declare la corresponent concessió, autorització o reserva demanials.

Des de l’inici es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

Conclusió

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix una avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta.

L’expedient ha seguit el tràmit d’avaluació d’impacte ambiental simplificada previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc conferides,

RESOLC

*Primer*

Estimar que l’execució del projecte de sondeig de captació d’aigües subterrànies en la parcel·la 15, polígon 1, del terme municipal de Buñol (València), promogut per Dativo Basco Sierra, sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als termes del present informe, en particular:

1r) No podran iniciar-se els treballs per a l’execució del sondeig mentres no s’haja obtingut de l’organisme de conca la prèvia concessió o s’haja obtingut la inscripció en el Registre d’aigües.

2n) Prèviament a l’inici dels treballs de la zona de policia de llit públic s’haurà de comptar amb l’autorització de l’organisme de conca.

3r) No es realitzarà cap actuació ni es depositarà material o maquinària a menys de 100 metres del jaciment. Si durant l’execució de les obres es trobaren restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

4t) El contractista haurà de construir, al costat de la perforació, una bassa d’unes dimensions que li permeten albergar la totalitat dels detritus, llots i additius generats durant la perforació; així mateix, haurà de garantir la neteja, la seguretat i el rebliment posterior de les basses de llots.

5t) Des de l’inici es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

6t) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el Reglament de domini públic hidràulic. S’haurà de preveure un seguiment adequat de l’obra a fi d’anar-ne completant la informació hidrogeològica i poder prendre sobre el terreny les decisions tècniques i de seguretat més adequades en cas d’incidències o imprevistos.

7m) Es protegirà la vegetació adjacent, així com les estructures, els camins i les instal·lacions que puguen resultar afectats, per a evitar-ne el deteriorament. Les zones en les quals s’hagen produït compactacions a causa de l’estada i el pas de maquinària es restauraran mitjançant subsolatge i/o llaurada. Així mateix, els residus generats es gestionaran segons la normativa vigent i mitjançant un gestor autoritzat.

8u) Els materials extrets de la perforació i els de l’excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça), i el material extret de la bassa, el codi LER 17 05 04 (materials naturals excavats). Els materials d’excavació disposen de regulació i gestió específica segons l’Orde APM/1007/2017, que regula les normes de valorització de materials excavats per al seu ús en obres i operacions de rebliment diferents d’aquelles en què es van generar. També podrien fer-ho pel Decret 200/2004, del Consell de la Generalitat, que regula l’ús de residus inerts en obres de restauració i rebliment (art 3.1.a). No obstant això, als detritus del sondeig se’ls aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat, de manera que quede amb la seua morfologia inicial.

10m) Atesa la localització del sondeig a menys de 100 m de sòl forestal, resulta aplicable el que disposa l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, que incorpora un plec general de normes de seguretat en prevenció d’incendis forestals que cal observar en l’execució d’obres, treballs i aprofitaments forestals que es duguen a terme en terreny forestal o en els seus voltants.

11é) En el cas que, per diferents motius, es renunciara a l’ús del sondeig (falta de cabal, mala qualitat de l’aigua, solsides en el pou, etc.), s’haurà de procedir a la seua clausura i segellament, així com a la restauració del terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

12é) S’haurà de preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari pel fet de disposar d’altres opcions o d’una xarxa suficient.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera procedit a l’autorització del projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes previstos en l’article 48 de la Llei 21/2013, de 9 de desembre.»

  

València, 11 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental